BEGRUNDELSE

Den 25. juni 2012 indgav Cypern en anmodning om finansiel bistand fra Den Europæiske Stabilitetsmekanisme (ESM). Den 25. april 2013 besluttede Rådet (Rådets afgørelse 2013/236/EU), at Cypern nøje skulle gennemføre et makroøkonomisk tilpasningsprogram for at håndtere de særlige risici, som Cypern udgør for den finansielle stabilitet i euroområdet, og sigte mod hurtigt at genoprette en sund og bæredygtig økonomisk og finansiel situation i Cypern.

Den 24. april 2013 besluttede ESM's repræsentantskab i princippet at yde Cypern stabilitetsstøtte, og det godkendte aftalememorandummet om specifikke økonomisk-politiske betingelser (herefter benævnt "aftalememorandummet") og Kommissionens undertegnelse heraf på ESM's vegne. Den 8. maj 2013 godkendte ESM's bestyrelse aftalen om den finansielle bistand.

Det makroøkonomiske tilpasningsprogram tager sigte på at genoprette tilliden på de finansielle markeder, genetablere sunde makroøkonomiske balancer og gøre det muligt at genskabe en bæredygtig økonomisk vækst. For at nå disse mål bygger programmet på tre søjler. Den første søjle er en strategi for den finansielle sektor baseret på en omstrukturering og indskrænkning af finansielle institutioner og en styrkelse af tilsynet i denne sektor, samtidig med at der skal gøres en indsats for at afhjælpe kapital- og likviditetsmangler. Den anden søjle er en ambitiøs finanspolitisk konsolideringsstrategi, som bygger på den konsolideringsindsats, der blev indledt i 2012, herunder især foranstaltninger for at mindske de løbende primære udgifter, øge de offentlige indtægter, forbedre den offentlige sektors funktion og opretholde den finanspolitiske konsolidering på mellemlang sigt. Formålet er at rette op på det uforholdsmæssigt store underskud på statsfinanserne og få den offentlige bruttogældskvote til at falde støt på mellemlang sigt. Myndighederne er besluttet på at reducere underskuddet til under 3 % af BNP senest i 2016. Der bør fortsat tilstræbes at sikre en god gennemførelse af strukturfondene og andre EU-fonde samt EU's politiske initiativer til fremme af vækst og beskæftigelse. Dette vil bidrage til et langsigtet vækstmønster for Cypern. Den tredje søjle består af en ambitiøs dagsorden for strukturreformer, som skal bidrage til større konkurrenceevne og en bæredygtig og afbalanceret vækst i tråd med de landespecifikke henstillinger, der blev rettet til Cypern i 2012, og gøre det muligt at rette op på de makroøkonomiske ubalancer. Der bør gøres en forstærket indsats for at forbedre de unges muligheder og beskæftigelsesudsigter med henvisning til Rådets henstilling af 22. april 2013 om oprettelsen af en ungdomsgaranti[1].

Det treårige program dækker perioden fra midten af 2013 til midten af 2016.

I overensstemmelse med artikel 1, stk. 2, i afgørelse 2013/236/EU har Kommissionen sammen med ECB og, hvor det er relevant, IMF foretaget den første gennemgang for at vurdere fremskridtene med gennemførelsen af de aftalte foranstaltninger og deres effektivitet og økonomiske og sociale virkninger. Som et resultat heraf er aftalememorandummet blevet opdateret reformen af den finansielle sektor og finanspolitikken samt de strukturelle reformer. For den finansielle sektors vedkommende skal myndighederne ifølge det reviderede aftalememorandum først overveje yderligere liberalisering af de eksterne restriktive foranstaltninger efter en vellykket afslutning af den samlede vurdering og en gnidningsløs overgang til den fælles tilsynsmekanisme (FTM). Denne liberalisering vil efter rettidigt samråd med Kommissionen, ECB og IMF og efter underretning af ESM være forenelig med finansiel stabilitet og komfortable likviditetsbuffere. Ifølge det reviderede aftalememorandum skal der også udarbejdes en ajourført plan for gradvis lempelse af disse restriktive foranstaltninger. Der skal endvidere træffes yderligere foranstaltninger for at styrke bankernes forvaltning af misligholdte lån. Aftalememorandummet indeholder også en bestemmelse, der tager sigte på at afslutte opfølgningen af 2013-revisionen af individuelle finansielle institutioner, pålægge sanktioner, hvor det er nødvendigt, og offentliggøre den endelige afgørelse. Ifølge det reviderede aftalememorandum skal der træffes yderligere foranstaltninger for at forbedre samarbejdsgruppens operationelle kapacitet. Det omfatter desuden to forudgående aktioner, nemlig ministerrådets vedtagelse af den nye omfattende ramme for indførelsen af passende insolvensprocedurer for virksomheder og privatpersoner samt repræsentanternes hus' vedtagelse af ændringerne til lovgivningen om overtagelse af belånt ejendom, samtidig med at det indeholder detaljerede oplysninger om de krævede elementer i disse to nye rammer. Med hensyn til finanspolitikken blev målet for det primære underskud for 2014 revideret i nedadgående retning til højst 210 mio. EUR (1,3 % af BNP) for at afspejle de finanspolitiske resultater i første halvår 2014. Derudover skal der ifølge det reviderede aftalememorandum fremlægges et forslag, som sikrer en finanspolitisk neutral reform af velfærdssystemet og gennemførelse af målet for det finanspolitiske underskud for 2015, samtidig med at målet for det primære overskud for 2017 er blevet revideret i nedadgående retning med henblik på at fordele den finanspolitiske tilpasning over 2017-2018. Inden for de finanspolitiske og strukturelle reformer skal der ifølge det reviderede aftalememorandum tages yderligere skridt til at gøre privatiseringsprocessen af Cyperns havnemyndighed (CPA) og Cyperns elektricitetsmyndighed (EAC) operationel. Med hensyn til indkomstforvaltning og efterlevelse af skattereglerne skal der ifølge aftalememorandummet udpeges en ny kommissær og to vicekommissærer i det nye skatteministerium, oprettes en fælles database over skatteydere og vedtages nødvendig sekundær lovgivning for at gøre de forbedrede opkrævningsbeføjelser operationelle. Det bestemmes også i det reviderede aftalememorandum, at reformen af beskatningen af fast ejendom skal gennemføres i 2015. Med hensyn til den sociale velfærdsreform skal der ifølge det reviderede aftalememorandum oprettes et nationalt register over ydelser, på grundlag af hvilket tilsynsenheden vil udarbejde en vurderingsrapport om reformen af velfærdssystemet med henblik på at sikre dets budgetneutralitet. I reguleringen af boligmarkedet er der medtaget yderligere krav med henblik på hurtigere udstedelse af skøder. På turistområdet vil de artikler i den gældende lov om den cypriotiske turistorganisation, der kan hæmme konkurrencen, blive vurderet, mens der på energiområdet vil blive foretaget en foreløbig vurdering af det tekniske og økonomiske potentiale for yderligere at øge produktionen af el fra vedvarende energikilder og af kostprisen for forskellige vedvarende energikilder sammenlignet med konventionelle primære energikilder. Ifølge det reviderede aftalememorandum skal myndighederne også overveje foranstaltninger til forbedring af energitilsynsmyndighedens (CEAR) kapacitet og uafhængighed.

Efter at forordning (EU) nr. 472/2013 er trådt i kraft, skal det makroøkonomiske tilpasningsprogram nu vedtages i form af en gennemførelsesafgørelse fra Rådet. Af hensyn til den juridiske klarhed og retssikkerheden foreslås det derfor, at programmet godkendes på ny på grundlag af artikel 7, stk. 2, i forordning (EU) nr. 472/2013. Grundlæggende er programmet identisk med det, der blev godkendt ved Rådets afgørelse 2013/236/EU, men det indeholder også resultaterne af den undersøgelse, der er blevet gennemført i overensstemmelse med artikel 1, stk. 2, i afgørelse 2013/236/EU. Samtidig foreslås det, at Rådets afgørelse 2013/236/EU ophæves.

Den foreslåede afgørelse vil sikre fuld overensstemmelse mellem EU's multilaterale ramme for overvågning, jf. traktaten om Den Europæiske Unions funktionsmåde (TEUF), og de politiske vilkår, der ligger til grund for det økonomiske tilpasningsprogram. Artikel 10 i forordning (EU) nr. 472/2013 stiller krav om forenelighed med indberetnings- og overvågningsforpligtelserne.

2014/0248 (NLE)

Forslag til

RÅDETS GENNEMFØRELSESAFGØRELSE

om ændring af gennemførelsesafgørelse 2013/463/EU om godkendelse af Cyperns makroøkonomiske tilpasningsprogram

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EU) nr. 472/2013 af 21. maj 2013 om skærpelse af den økonomiske og budgetmæssige overvågning af medlemsstater i euroområdet, der har eller er truet af alvorlige vanskeligheder med hensyn til deres finansielle stabilitet[2], særlig artikel 7, stk. 2 og 5,

under henvisning til forslag fra Europa-Kommissionen, og

ud fra følgende betragtninger:

(1) Forordning (EU) nr. 472/2013 finder anvendelse på medlemsstater, der allerede modtog finansiel bistand, herunder fra Den Europæiske Stabilitetsmekanisme (ESM), på det tidspunkt, hvor nævnte forordning trådte i kraft.

(2) Forordning (EU) nr. 472/2013 indeholder reglerne for godkendelse af de makroøkonomiske tilpasningsprogrammer for medlemsstater, der modtager finansiel bistand, og disse regler skal være i overensstemmelse med traktaten om oprettelse af den europæiske stabilitetsmekanisme (ESM).

(3) Efter anmodning fra Cypern den 25. juni 2012 om finansiel bistand fra ESM besluttede Rådet den 25. april 2013 ved afgørelse 2013/236/EU[3], at Cypern nøje skulle gennemføre et makroøkonomisk tilpasningsprogram.

(4) Den 24. april 2013 besluttede ESM's repræsentantskab i princippet at yde Cypern stabilitetsstøtte, og det godkendte aftalememorandummet om specifikke økonomisk-politiske betingelser (herefter "aftalememorandummet") og Kommissionens undertegnelse heraf på ESM's vegne.

(5) I overensstemmelse med artikel 1, stk. 2, i Rådets afgørelse 2013/236/EU har Kommissionen sammen med Den Europæiske Centralbank (ECB) og, hvor det er relevant, Den Internationale Valutafond (IMF) foretaget den femte vurdering af fremskridtene med gennemførelsen af de aftalte foranstaltninger og af deres effektivitet og økonomiske og sociale virkninger. På baggrund af denne vurdering blev der foretaget en opdatering af det eksisterende makroøkonomiske tilpasningsprogram, der afspejler de skridt, som de cypriotiske myndigheder havde taget frem til andet kvartal af 2014.

(6) Efter at forordning (EU) nr. 472/2013 er trådt i kraft, blev det makroøkonomiske tilpasningsprogram vedtaget i form af en gennemførelsesafgørelse fra Rådet[4]. Af hensyn til den juridiske klarhed og retssikkerheden blev programmet godkendt på ny på grundlag af artikel 7, stk. 2, i forordning (EU) nr. 472/2013. Grundlæggende forblev programmet identisk med det, der blev godkendt ved Rådets afgørelse 2013/236/EU, men indeholdt også resultaterne af den undersøgelse, der er blevet gennemført i overensstemmelse med artikel 1, stk. 2, i afgørelse 2013/236/EU. Samtidig blev Rådets afgørelse 2013/236/EU ophævet.

(7) Rådets gennemførelsesafgørelse 2013/463/EU blev allerede ændret ved afgørelse 2014/169/EU. I lyset af den seneste udvikling bør den ændres igen.

(8) Kommissionen har sammen med ECB og IMF foretaget den femte vurdering af fremskridtene med gennemførelsen af de aftalte foranstaltninger og af deres effektivitet og økonomiske og sociale virkninger. Som følge heraf bør der foretages ændringer på områderne reform af den finansielle sektor, finanspolitiske og strukturelle reformer, navnlig med hensyn til følgende: i) udarbejdelse af en ajourført plan for den gradvise lempelse af de eksterne begrænsninger, som myndighederne forpligter sig til først at påbegynde efter en vellykket gennemførelse af den samlede vurdering og en gnidningsløs overgang til den fælles tilsynsmekanisme (FTM), ii) yderligere foranstaltninger til styrkelse af bankernes forvaltning af misligholdte lån, iii) et krav om, at opfølgningen af 2013-revisionen af individuelle finansielle institutioner skal afsluttes, at der om nødvendigt skal pålægges sanktioner, og om, at den endelige afgørelse skal offentliggørelse, iv) tilvejebringelse af yderligere foranstaltninger til forbedring af samarbejdsgruppens operationelle kapacitet, v) ministerrådets vedtagelse af den nye omfattende ramme med henblik på indførelse af passende insolvensprocedurer for virksomheder og privatpersoner samt repræsentanternes hus' vedtagelse af ændringerne til lovgivningen om overtagelse af belånt ejendom (det drejer sig om to forudgående aktioner) med detaljerede oplysninger om de krævede elementer i disse to nye rammer, vi) revision af målet for det primære underskud for 2014 til højst 210 mio. EUR (1,3 % af BNP) for at afspejle de finanspolitiske resultater i første halvår 2014, fremlæggelse af et forslag, som sikrer en finanspolitisk neutral reform af velfærdssystemet og gennemførelse af målet for det finanspolitiske underskud for 2015, samtidig med at målet for det primære overskud for 2017 er blevet revideret i nedadgående retning til 2,5 % af BNP med henblik på at fordele den finanspolitiske tilpasning over 2017-2018, vii) udpegelse af en ny kommissær og to vicekommissærer i det nye skatteministerium, oprettelse af en fælles database over skatteydere og vedtagelse af de nødvendige bestemmelser med henblik på at gøre de forbedrede opkrævningsbeføjelser operationelle, ix) reform af beskatningen af fast ejendom i 2015, x) medtagelse af yderligere krav med henblik på hurtigere udstedelse af skøder, xi) udarbejdelse af et udkast til handlingsplan for indhentelse af domstolenes forsinkelser, detaljerede statistikker om sagsbehandlingstiden samt oprettelse af en forvaltningsdomstol, xii) vurdering af de artikler i den nye lov om den cypriotiske turistorganisation, der kan hæmme konkurrencen, og xiii) en foreløbig vurdering af det tekniske og økonomiske potentiale for yderligere at øge produktionen af el fra vedvarende energikilder og af kostprisen for forskellige vedvarende energikilder sammenlignet med konventionelle primære energikilder samt medtagelse af foranstaltninger til forbedring af energitilsynsmyndighedens (CERA) kapacitet og uafhængighed.

(9) Under gennemførelsen af den samlede politiske pakke bør Kommissionen tilbyde Cypern supplerende rådgivning og teknisk bistand på specifikke områder. En medlemsstat, der er underlagt et makroøkonomisk tilpasningsprogram, og som har utilstrækkelig administrativ kapacitet, skal søge teknisk bistand fra Kommissionen, der i den forbindelse kan nedsætte ekspertgrupper.

(10) De cypriotiske myndigheder bør i overensstemmelse med gældende nationale regler og national praksis inddrage arbejdsmarkedets parter og civilsamfundets organisationer i forberedelsen, gennemførelsen, overvågningen og evalueringen af det makroøkonomiske tilpasningsprogram —

VEDTAGET DENNE AFGØRELSE:

Artikel 1

I artikel 2 i gennemførelsesafgørelse 2013/463/EU foretages følgende ændringer:

1) Stk. 5 affattes således:

"5. For at genskabe en sund finansiel sektor i) bør Cypern fortsætte omstruktureringen af banksektoren og den kooperative kreditsektor, ii) fortsætte med at styrke tilsynet og reguleringen som led i den igangværende overgang til FTM, iii) gennemføre en reform af rammerne for omstrukturering af gælden og iv) gradvist ophæve de restriktive foranstaltninger i overensstemmelse køreplanen og sikre finansiel stabilitet. Programmet lægger op til følgende foranstaltninger og resultater:

(a) sikring af, at likviditetssituationen i banksektoren nøje overvåges. De midlertidige restriktioner for kapitalens frie bevægelighed (bl.a. begrænsninger for hævning af kontanter, betalinger og overførsler) overvåges nøje. Den gradvise lempelse af de eksterne restriktive foranstaltninger skal være forenelig med stabiliteten i den finansielle sektor og sikre komfortable likviditetsbuffere. Cyperns centralbank (CBC) foretager kontrol på stedet af gennemførelsen af restriktionerne og træffer om fornødent passende tilsynsforanstaltninger. Myndighederne vil først overveje yderligere liberalisering af eksterne restriktive foranstaltninger efter en vellykket afslutning af den samlede vurdering og en gnidningsløs overgang til FTM. Målet er, at kontrollen kun opretholdes, så længe den er strengt nødvendig for at reducere alvorlige risici for stabiliteten i det finansielle system. Som følge af den samlede vurdering vil køreplanen for den gradvise lempelse af restriktive foranstaltninger blive ajourført og offentliggjort. Finansierings- og egenkapitalplanerne for de indenlandske banker, som er afhængige af finansiering via centralbanken eller modtager statsstøtte, skal på realistisk vis afspejle den forventede nedgearing i banksektoren og mindske afhængigheden af låntagning i centralbankerne, samtidig med at der undgås nødudsalg ("fire sales") af aktiver og en kreditstramning

(b) tilpasning af minimumskapitalkravene under hensyntagen til parametrene for balancevurderingen og den EU-dækkende stresstest

(c) sikring af, at alle omstruktureringsplaner godkendes formelt i henhold til statsstøttereglerne, før der ydes statsstøtte. Banker med kapitalunderskud kan, hvis andre foranstaltninger viser sig ikke at være tilstrækkelige, anmode om rekapitaliseringsstøtte fra staten i overensstemmelse med procedurerne for statsstøtte. Banker med omstruktureringsplaner aflægger rapport om fremskridtene med gennemførelsen af deres planer

(d) sikring af, at der oprettes et velfungerende kreditregister

(e) under hensyn til overgangen til FTM, sikring af den fuldstændige gennemførelse af den lovgivningsmæssige ramme for til låntagning, aktivers værdiforringelse og hensættelser

(f) indførelse af oplysningspligt, således at bankerne regelmæssigt underretter myndigheder og markeder om de fremskridt, de gør med omstruktureringen af deres virksomhed

(g) sikring af revisionen af governancedirektivet, som bl.a. kommer til at præcisere samspillet mellem bankernes interne revisionsenheder og banktilsynsmyndighederne

(h) styrkelse af bankernes forvaltning, bl.a. ved at forbyde långivning til uafhængige bestyrelsesmedlemmer eller deres forbundne parter

(i) sikring af det nødvendige personale og de nødvendige ændringer i lyset af det nye ansvar, som CBC har påtaget sig, bl.a. ved at sikre en adskillelse mellem opløsnings- og tilsynsfunktioner, gennemførelse af det fælles regelsæt, herunder direktivet om genopretning og afvikling af banker og direktivet om indskydergarantiordninger, i national ret

(j) styrkelse af forvaltningen af misligholdte lån under hensyn til udviklingen i og tidsplanen for FTM. Dette indebærer navnlig en revision af bankernes politikker og praksis med hensyn til forvaltning af restancer, overvågning af de omstruktureringsmål, som CBC har fastsat, foranstaltninger, der skal sætte långivere i stand til at opnå passende finansielle oplysninger om låntagernes finansielle situation og begære, opnå og foretage arrest i kriminelle låntageres finansielle aktiver og indtjening, foranstaltninger, der skal muliggøre og lette långiveres overdragelse af eksisterende individuelle lån til tredjemand sammen med den fornødne sikkerhedsstillelse uden at skulle opnå låntagerens samtykke

(k) lempelse af begrænsningerne for beslaglæggelse af sikkerhedsstillelse. Dette skal ske sammen med udformningen af lovgivning på grundlag af en omfattende reformramme med henblik på indførelse af passende insolvensprocedurer for virksomheder og privatpersoner og sikring af, at de reviderede bestemmelser vedrørende sikkerhedsovertagelse og insolvens fungerer problemløst og effektivt. Efter reformen tages de nye retlige rammer for omlægning af den private sektors gæld op til revision, og der træffes om nødvendigt supplerende foranstaltninger

(l) færdiggørelse af harmoniseringen af reguleringen af og tilsynet med kooperative kreditinstitutioner med de regler, der gælder for forretningsbanker

(m) sikring af, at samarbejdsgruppen sørger for rettidig og fuldstændig gennemførelse af den aftalte omstruktureringsplan og træffer yderligere foranstaltninger til at forbedre sin operationelle kapacitet, navnlig på områderne forvaltning af restancer, ledelsesinformationssystem, styring og forvaltningskapacitet

(n) yderligere styrkelse af rammerne for bekæmpelse af hvidvaskning af penge og gennemførelse af en handlingsplan til sikring af, at praksis med hensyn til kundelegitimationskrav og gennemsigtighed for de enkelte institutter forbedres i overensstemmelse med bedste praksis, og integrering af stresstests i det normale banktilsyn."

2) Stk. 8, litra e), affattes således:

"e) udarbejdelse af en lov, der skal sikre et solidt virksomhedsledelsessystem for statsejede og halvoffentlige virksomheder og gennemførelse af en privatiseringsplan for at forbedre den økonomiske effektivitet og genskabe et bæredygtigt gældsniveau".

3) Stk. 13 affattes således:

"13. Domstolenes sagsbehandling fremskyndes, og domstolenes forsinkelser indhentes inden programmets afslutning. Cypern tager initiativ til at forbedre turistsektorens konkurrenceevne med en konkret handlingsplan, der kan føre til opfyldelse af de kvantificerede mål i den reviderede strategi for turistsektoren i årene 2011-2015, og ved at ændre loven om den cypriotiske turistorganisation, navnlig de artikler, der kan hæmme konkurrencen i turistsektoren. Cypern gennemfører en strategi, der fører til tilpasning af Cyperns luftfartspolitik over for tredjelande, idet der tages hensyn til EU's luftfartspolitik over for tredjelande og EU's luftfartsaftaler, samtidig med at der sikres tilstrækkelige luftfartsforbindelser."

4) Stk. 14, litra b), affattes således:

"b) en oversigt over reguleringssystemet og markedsordningen for den omstrukturerede energi- og gassektor, herunder en foreløbig vurdering af potentialet for forøgelse af elproduktionen gennem vedvarende energikilder, og"

5) Stk. 16 affattes således:

"16 Cypern udarbejder en samlet og kohærent vækststrategi og integrerer den i landets nationale institutionelle rammer med en løftestangseffekt for den løbende reform af den offentlige forvaltning og forvaltningen af de offentlige finanser, andre forpligtelser i henhold til Cyperns makroøkonomiske tilpasningsprogram og relevante EU-initiativer inden for rammerne af partnerskabsaftalen om anvendelsen af de europæiske struktur- og investeringsfonde. Vækststrategien vil blive udviklet, koordineret og styrket gennem et enkelt organ, der vil udvikle sig fra den taskforce for vækst, der allerede er blevet oprettet, og vil blive forankret i den institutionelle ramme."

Artikel 2

Denne afgørelse er rettet til Republikken Cypern.

Udfærdiget i Bruxelles, den […].

På Rådets vegne

Formand […]

[1] EUT C 120 af 26.4.2013, s. 1.

[2] EUT L 140 af 27.5.2013, s. 1.

[3] Rådets afgørelse 2013/236/EU af 25. april 2013 rettet til Cypern om specifikke foranstaltninger til genoprettelse af finansiel stabilitet og bæredygtig vækst (EUT L 141 af 28.5.2013, s. 32).

[4] Rådets gennemførelsesafgørelse 2013/463/EU af 13. september 2013 om godkendelse af Cyperns makroøkonomiske tilpasningsprogram og om ophævelse af afgørelse 2013/236/EU (EUT L 250 af 20.9.2013, s. 40).